	
	
	



Forskrift om interkommunal skulekrins for 
Skare barneskulekrins, Odda ungdomsskulekrins i Ullensvang kommune og Fjæra skulekrins i Etne kommune.

Heimel: Fastsett av kommunestyre i Etne kommune 08.12.2026 og kommunestyre i Ullensvang kommune 16.12.2026 med heimel i lov 9. juni 2023 nr. 30 om grunnskoleopplæringa og den vidaregåande opplæringa (opplæringslova) § 2-6, samt opplæringslova § 28-1 og § 17-12 første ledd. Ein viser også til Prop. 57 /2022-2023).

§ 1. Formål og verkeområde
	Ullensvang kommune og Etne kommune har som mål å vidareføra felles interkommunal skulekrins for Skare barneskulekrins; for ettertida nemnt som Skare-Fjæra barneskulekrins og felles interkommunal skulekrins for Odda ungdomsskule og Fjæra skulekrins; for ettertida nemnt som Odda-Fjæra ungdomsskulekrins.
	Den interkommunale skulekrins Skare-Fjæra vil gjelda for Skare skule. Den interkommunale skulekrinsen Odda- Fjæra vil gjelda for Odda ungdomsskule. 

§ 2. Plikter og rettar
	Elevar på 1.-7. årssteg frå Skare skulekrins og Fjæra skulekrins høyrer til Skare-Fjæra skulekrins og får tilbod om skulegang ved Skare skule i Ullensvang kommune. Skare skule vert med dette nærskule for desse elevane, jf. opplæringslova § 2-6. Elevar frå Skare skulekrins og Fjæra skulekrins får oppfylt retten sin til grunnskuleopplæring etter opplæringslova § 2-1 og § 2-2 ved Skare skule.

	Elevar på 8.-10. årssteg frå Odda ungdomsskulekrins og Fjæra skulekrins høyrer til Odda-Fjæra skulekrins og får tilbod om skulegang ved Odda ungdomsskule i Ullensvang kommune. Odda ungdomsskule vert med dette nærskule for desse elevane, jf. opplæringslova § 2-6. Elevar frå Odda ungdomsskulekrins og Fjæra skulekrins får oppfylt retten sin til grunnskuleopplæring etter opplæringslova § 2-1 og § 2-2, ved Odda ungdomsskule. 

	Søknad om skuleplass ved annan skule i kommunen skal handsamast av den einskilde kommune i tråd med kommunale retningslinjer om dette. 

§ 3. Samarbeidsavtale 
	Det må utarbeidast samarbeidsavtale mellom Ullensvang og Etne kommunar. Den skal innehalda fråsegn om økonomiske forhold, inkludert avgjerd om kor lenge avtalen skal vara og konsekvensar ved opphøyr. Avtalen må regulera praktiske løysingar knytt til:
A. skuleskyss
B. SFO
C. kulturskule
D. leksehjelp
E. sakshandsaming
F. individuelt tilrettelagd opplæring (ITO)
G. økonomisk kompensasjon til Ullensvang kommune, for å gje elevane frå Etne kommune eit fagleg godt og forsvarleg tilbod i samsvar med opplæringslova med tilhøyrande forskrift og avgjerder
Kommunen der elevane er folkeregistrert vil framleis ha overordna ansvar for plikta til å tilby grunnskuleopplæring i tråd med opplæringslova, til sine innbyggjarar.
	

§ 4. Iverksetjing
Forskrifta trer i kraft 01.01.2027. Forskrift om interkommunal skulekrins for Skare skulekrins i Odda kommune og Fjæra skulekrins i Etne kommune, Odda og Etne kommunar, Hordaland, datert 09.10.2013 og Forskrift om interkommunal skulekrins for Odda ungdomsskulekrins og Fjæra skulekrins, Odda og Etne kommunar, Hordaland, datert 01.08.2017, er oppheva frå same dato.





	
	
	



	
	
	



